“กรมสรรพสามิต” จ่อขึ้นภาษี “หวาน-มัน-เค็ม” เริ่มปรับราคา 1 บ./ลิตร 1 ต.ค.62
ผู้สื่อข่าวรายงานว่า กรมสรรพสามิตเตรียมจัดเก็บภาษีหวานม …
18 ก.ค. 2562

ผู้สื่อข่าวรายงานว่า กรมสรรพสามิตเตรียมจัดเก็บภาษีหวานมันเค็มเพิ่ม สำหรับความหวาน ซึ่งจะมีผลบังคับใช้ตั้งแต่วันที่ 1 ตุลาคม นี้ ซึ่งจะส่งผลกระทบทำให้เครื่องดื่มที่ให้ความหวาน อาทิ น้ำอัดลม และเครื่องดื่มชูกำลัง จะมีการปรับราคาขึ้นตามภาษี โดยคาดว่าเตรียมปรับขึ้น 1 บาท ต่อขวดขนาด 1 ลิตร และจะเพิ่มขึ้นสูงสุดที่ 5 บาท ภายในปี 2564
โดย นายณัฐกร อุเทนสุต ผู้อำนวยการสำนักแผนภาษี กรมสรรพสามิต เปิดเผยว่า จากการคาดการณ์ว่าการเก็บภาษีเพื่อสุขภาพในครั้งนี้ จะช่วยรัฐบาลจัดเก็บรายได้เพิ่มขึ้นอีก ถึง 4,000 ล้านบาท ในปีงบประมาณ 2562 โดยผู้ผลิตสินค้าสามารถปรับปรุงสูตรใหม่ ๆ ที่จะทำการลดความหวานของปริมาณน้ำตาลลง เพื่อให้สินค้าเป็นมิตรกับสุขภาพในท้องตลาดเพิ่มขึ้น จาก 30 ชนิด ตอนนี้เป็น 100 ชนิดแล้ว ภายในระยะเวลาแค่ 1 ปี
ทั้งนี้ กรมสรรพสามิต กำลังเร่งศึกษาแนวทางการเก็บภาษีความเค็ม และความมัน หลังจากที่ได้ศึกษา จนพบว่าปัญหาสุขภาพของประชากรไทยส่วนใหญ่เกิดขึ้นจากอาหารที่มีปริมาณความเค็มมากเกินไป กว่า 2-3 เท่าตัว ยืนยันว่าการเก็บภาษีสุขภาพไม่ได้มุ่งหวังผลด้านรายได้ เพียงแต่ต้องการปรับเปลี่ยนพฤติกรรมผู้บริโภค ซึ่งแผนงานดังกล่าว จะเร่งสรุปรายละเอียดเสนอรัฐมนตรีว่าการกระทรวงการคลังคนใหม่ภายในปีนี้